ຫົວໜ້າໃໝ່ຂອງລັດຖະບານພັດຖິ່ນທິເບດ ສາບານໂຕເຂົ້າຮັບຕໍາແໜ່ງ
ທ່ານ Lobsang Sangay ເຂົ້າ​ຮັບຕໍາແໜ່ງຜູ້ນໍາທິເບດ ຊຶ່ງເປັນຂີດ​ໝາຍຂອງການ ມອບໂອນອໍານາດທາງການເມືອງ ຢ່າງ​ເປັນ​ທາງ​ການ ຈາກອົງ Dalai Lama.
ຫົວໜ້າຂອງລັດຖະບານພັດຖິ່ນຂອງຊາວທິເບດ ໄດ້ສາບານໂຕເຂົ້າຮັບຕໍາ ແໜ່ງໃນ ວັນຈັນມື້ນີ້ ໂດຍໄດ້ປະຕິຍານຕົນໃຫ້ຄໍາໜັ້ນສັນຍາວ່າ ຈະປະຄອງ ຂະບວນການພັດ ຖິ່ນໃຫ້ຍືນຍົງຕໍ່ໄປຢ່າງບໍ່ຢຸດຢັ້ງ ຈົນກວ່າວ່າຈະມີອິດສະລະ ເສລີພາບໃນທິເບດ ພິທີສາບານໂຕຂອງທ່ານ Lobsang Sangay ໃນມື້ນີ້ແມ່ນເປັນຂີດໝາຍຂອງການ ມອບໂອນອໍານາດທາງການເມືອງຢ່າງເປັນທາງການ ຈາກອົງ Dalai Lama ຫົວໜ້າ ລັດຖະບານພັດຖິ່ນຊຸດເກົ່າ ຜູ້ຊຶ່ງຍັງຈະເປັນຜູ້ນໍາທາງຈິດຂອງ ຊາວທິເບດຢູ່ນັ້ນ ໃນພິທີມອບໂອນດັ່ງກ່າວທີ່ມີຂຶ້ນທີ່ເມືອງທໍາມະສາລາ ໃນອິນເດຍ ທ່ານ Sangay ໄດ້ກ່າວວ່າ ການທີ່ຊາວທິເບດໃນທົ່ວໂລກໄດ້ເລືອກເອົາທ່ານນັ້ນ ແມ່ນເປັນການສັ່ງ ສັນຍານຢ່າງແຈ້ງຂາວເຖິງຄະນະນໍາພາຂອງຈີນວ່າ ຂະບວນ ການຂອງຊາວທິເບດນັ້ນ ຍັງບໍ່ໄດ້ຕາຍຫລືຈາງຫາຍລົງແຕ່ຢ່າງໃດ ທ່ານກ່າວ ອີກວ່າ ລະບົບຢູ່ໃນທິເບດທີ່ຈີນ ປົກຄອງຢູ່ໃນປະຈຸບັນນີ້ ບໍ່ແມ່ນການປົກຄອງແບບສັງຄົມນິຍົມ ແຕ່ເປັນການປົກຄອງແບບຫຫົວເມືອງຂຶ້ນຕ່າງຫາກ ເຖິງແມ່ນຈະໃຊ້ສໍານວນພາສາທີ່ແຂງກະດ້າງກໍຕາມ ແຕ່ທ່ານ Sangay ໄວ 42 ປີ ກໍກ່າວວ່າ ທ່ານຈະສືບຕໍ່ດໍາເນີນຕາມເຈດຕະນາລົມຂອງອົງ Dalai Lama ໃນການ ດໍາເນີນນະໂຍບາຍສາຍກາງ ໃນການຕໍ່ສູ້ເພື່ອໃຫ້ທິເບດມີສິດທິໃນການປົກຄອງຕົວເອງ ເທົ່ານັ້ນ ບໍ່ແມ່ນແຍກອອກມາເປັນເອກກະລາດຈາກຈີນ ໃນທັນທີ